<https://www.sangbadpratidin.in/sports/whats-happening-in-rio-olympics-2016/#newsarticle>
<http://schema.org/articleBody>
"সংবাদ প্রতিদিন ডিজিটাল ডেস্ক: শুরুতেই ধাক্কা৷ ওলিম্পিকের আনুষ্ঠানিক উদ্বোধন করার কথা থাকলেও তা করছেন না ফুটবল সম্রাট পেলে৷ স্পনসর নিয়ে টালবাহানা ছিলই৷ অবশেষে শুক্রবার তাতে সিলমোহর দিয়ে দিলেন পেলে৷ এক বিবৃতিতে জানিয়েছেন, “আমার শরীর ভাল নেই৷ তাই অনুষ্ঠানে যোগ দিতে পারব না৷ আমার শরীরের আগে আছেন শুধু ভগবান৷ অন্য কিছু নয়৷” যদিও জানা যাচ্ছে, পেলের স্পনসররা চাননি, তাই আসছেন না তিনি৷ তাঁর যারা স্পনসর তাদের কেউই ওলিম্পিকের সঙ্গে জড়িত নয়৷ সেইজন্যই বিনা পারিশ্রমিকে যেতে চাননি তিনি৷  পেলে না এলেও মানসিক প্রস্তুতি শুরু করে দিয়েছেন প্রতিযোগীরা৷ টিভিতে প্রতি মুহূর্তের আপডেট৷ যা খুব মন দিয়ে দেখছেন শ্রীজেশ৷ ভারতের হকি অধিনায়ক৷ মশাল দৌড় ঠিক কোন জায়গায় পৌঁছেছে? মারাকানা থেকে খুব দূরে নয় গেমস ভিলেজ৷ তবু কেন এখনও ভিলেজে? উত্তর মিলল, উদ্বোধনে ওঁরা যাচ্ছেন না৷ কারণ, শনিবারই ম্যাচ৷ আয়ারল্যান্ডের ম্যাচ দিয়ে হকি অভিযান শুরু করছে ভারত৷ তার আগে মানসিক প্রস্তুতি চাই৷ তাই আগের বিকেলেই ব্রাজিল এবং দক্ষিণ আফ্রিকার ফুটবল ম্যাচ দেখে বেশ হতাশ হয়েছেন ব্রাজিলীয়রা৷  ভারতীয় শিবিরেও ব্রাজিলের সাপোর্টার কম নয়৷ ড্রয়ে হতাশ ওঁরাও৷ শুক্রবার সকাল সকাল আবার তিরন্দাজরা ছুটলেন রিংয়ে৷ ইভেন্ট আছে৷ সেখানে অতনু দাস পঞ্চম হয়ে পরের রাউন্ডেও গেলেন৷  তবে সবার আগে ছুটতে হল হকি দলের শিবিরে৷ প্র্যাকটিস সেরে ওঁরা তখন টিভির সামনে৷ শনিবার ভারতীয় সময় অনুযায়ী সন্ধ্যা সাড়ে সাতটায় ম্যাচ৷ এখানকার হিসাবে সকাল এগারোটা৷ জেট ল্যাগ কাটাতে বেশ আগেই এখানে এসে গিয়েছে ভারতীয় দল৷ স্পেনের সঙ্গে প্র্যাকটিস ম্যাচ খেলে বেশ চনমনেও৷ শ্রীজেশ কোচের দিকে আঙুল দেখিয়ে দিলেন৷ ওটমান্স কোনওমতে কথা সারলেন– “গতবার বারো নম্বর স্থান পেয়েছিলাম৷ এবার তার থেকে ভাল নিশ্চয়ই হবে৷”  এখানে এসে প্রথমেই ধাক্কা খাওয়া গিয়েছিল টেনিস শিবিরের খবরে৷ কিন্তু, সেখানে পৌঁছে তেমন কিছু বোঝা গেল না৷ ড্রয়ের যা খবর মিলল, তাতে শনিবারই লিয়েন্ডার এবং বোপন্নাকে নেমে পড়তে হচ্ছে পোল্যান্ডের ম্যাটকোস্কি এবং কুবোত জুটির বিরু‌দ্ধে৷ ভারতীয় জুটিকে এখনও প্র্যাকটিস করতে দেখা যায়নি একসঙ্গে৷ কিন্তু, এই নিয়ে কেউ একটা কথাও এখন আর বলছেন না৷ বরং, সেই তুলনায় এখন বেশি আলোচনা সানিয়াদের ম্যাচ নিয়ে৷ প্রার্থনা থোম্বারের সঙ্গে জুটি বেঁধে সানিয়া এখানে মেয়েদের ডবলসে নামছেন৷ প্রথম রাউন্ডে সামনে চিনের ঝাঙ এবং পেং জুটি৷ যা জানা গেল, পরের রাউন্ডেই আসল লড়াই৷ সেখানে ইতিমধ্যেই বাই পেয়ে বসে আছেন চেক প্রজাতন্ত্রের আন্দ্রেয়া লাভাকোভা এবং রাদেকা জুটি, যাঁরা গত ওলিম্পিকে রুপো জিতেছিলেন৷ সেখানে সানিয়া-প্রার্থনা জুটির সবচেয়ে বড় সাফল্য বলতে দু’বছর আগে ইনচিওন এশিয়াডে ব্রোঞ্জ৷  শ্যুটিংয়েও শনিবার থেকেই নেমে পড়ছে ভারত৷ ছেলেদের ১০ মিটার এয়ার পিস্তলে জিতু রাই এবং গুরপ্রীত সিং নামছেন, দুপুর একটায়৷ তার আগে সকালেই অয়নিকা পাল নামছেন ১০ মিটার এয়ার রাইফেলে৷ টেবল টেনিসেও নামছেন মৌমা দাস, মেয়েদের সিঙ্গলসে৷ প্রথম রাউন্ডে তাঁর সামনে রোমানিয়ার ড্যানিয়েলা মন্তেরো দোদিন৷ বিশ্ব টিটিতে বেশ ভাল ফল এবার ভারতের মেয়েদের৷ সেই দলে থাকা মৌমাকে বেশ আত্মবিশ্বাসী দেখাচ্ছিল আগেরদিন৷ মণিকা বাত্রাও নামছেন পোল্যান্ডের ক্যাটারজিনা গ্রিবোস্কা ফ্রাঁর বিরু‌দ্ধে৷ আর ছেলেদের বিভাগে নামছেন সৌম্যজিৎ ঘোষ৷ সিঙ্গলসের প্রথম রাউন্ডে তাঁর সামনে তাইল্যান্ডের পাদাসাক৷ শরথ কমলের প্রতিপক্ষ রোমানিয়ার অ্যাড্রিয়ান ক্রিসান৷  শুক্রবার যে সময়ে এই প্রতিবেদন লেখা হচেছ, তখন ওলিম্পিক মশাল দৌড় শেষ পর্বে৷ তার আগেই অন্যদিকে তিরন্দাজি ইভেন্ট শুরু হয়ে গেল৷ মেয়েদের ব্যক্তিগত এবং দলগত ব়্যাঙ্কিং ইভেন্টের জন্য অপেক্ষা এবার৷ দীপিকা শেষ করলেন ২০ নম্বরে৷ দলগতভাবে ভারত শেষ করল সাত নম্বরে৷"
<https://www.sangbadpratidin.in/sports/whats-happening-in-rio-olympics-2016/>